Komisijos reglamentas (EB) Nr. 2244/2001
2001 m. lapkričio 19 d.
iš dalies keičiantis Reglamentą (EB) Nr. 1780/97, nustatantį išsamias Tarybos reglamento (EB) Nr. 723/97 dėl Europos žemės ūkio orientavimo ir garantijų fondo (EŽŪOGF) Garantijų skyriaus išlaidų kontrolės veiksmų programų įgyvendinimo valstybėse narėse taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. balandžio 22 d. Tarybos reglamentą (EB) Nr. 723/97 dėl Europos žemės ūkio orientavimo ir garantijų fondo (EŽŪOGF) Garantijų skyriaus išlaidų kontrolės veiksmų programų įgyvendinimo valstybėse narėse [1] su pakeitimais, padarytais Reglamentu (EB) Nr. 2136/2001 [2], ypač į jo 6 straipsnį,
kadangi:
(1) Reglamentu (EB) Nr. 2136/2001 dvejais metais pratęsiamas penkerių metų periodas, numatytas Reglamente (EB) Nr. 723/97 Bendrijos finansiniam dalyvavimui valstybių narių veiksmų programose.
(2) Įsigaliojus Reglamentui (EB) Nr. 2136/2001 Komisija negalėjo nustatyti didžiausio Bendrijos finansinio dalyvavimo 2002 m. dydžio pagal 1997 m. rugsėjo 15 d. Komisijos reglamentą (EB) Nr. 1780/97, nustatantį išsamias Tarybos reglamento (EB) Nr. 723/97 dėl Europos žemės ūkio orientavimo ir garantijų fondo (EŽŪOGF) Garantijų skyriaus išlaidų kontrolės veiksmų programų įgyvendinimo valstybėse narėse taikymo taisykles [3] su paskutiniais pakeitimais, padarytais Reglamentu (EB) Nr. 1890/98 [4]. Todėl šiems metams turi būti nustatytas naujas laikotarpis, reikalingas Komisijos sprendimui, ir turi būti nustatytos išlaidos, atitinkančios Bendrijos bendro finansavimo reikalavimus.
(3) Šiame reglamente numatytos priemonės atitinka EŽŪOGF komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1780/97 2 straipsnyje pridedama 2a dalis:
"2a. Nukrypdama nuo 2 dalies pirmosios pastraipos, Komisija, remdamasi informacija, kurią pateikė valstybės narės, per tris mėnesius nuo tos dienos, kai pasibaigia laikotarpis, skirtas valstybių narių programų pristatymui, turi nustatyti didžiausią Bendrijos finansinio dalyvavimo 2002 m. dydį, išreikštą eurais.
Bendrijos bendro finansavimo reikalavimus atitinka tik tos išlaidos, kurios apmokėtos po 2002 m. sausio 1 d."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. lapkričio 19 d.